สำนักงานประกันสังคม ห่วงลูกจ้างอาจเจ็บป่วยด้วยโรคหน้าฝน เตือนดูแลรักษาสุขภาพ พร้อมแนะ หากเจ็บป่วยใช้สิทธิประกันสังคมได้ทันที โดยไม่เสียค่าใช้จ่าย
สำนักงานประกันสังคม ห่วง ลูกจ้างอาจเจ็บป่วยด้วยโรคหน้าฝน เตือนดูแลรักษาสุขภาพ พร้อมแนะ หากเจ็บป่วยใช้สิทธิประกันสังคมได้ทันที โดยไม่เสียค่าใช้จ่าย          นายอนันต์ชัย อุทัยพัฒนาชีพ เลขาธิการสำนักงานประกันสังคม กระทรวงแรงงาน กล่าวถึงโรคที่มาในช่วงฤดูฝน ที่ผู้ประกันตนควรระวัง ว่า ช่วงฤดูฝนนี้ โรคที่คนเป็นกันมาก เช่น โรคไข้เลือดออก โรคคอติดเชื้อ โรคท้องเสีย โรคผิวหนังอักเสบ โรคฉี่หนู และโรคจากไวรัส ที่ทำให้เป็นหวัด และเป็นไข้ รวมถึงไข้หวัดใหญ่ด้วย ซึ่งจากข้อมูลของกระทรวงสาธารณสุข พบว่า ในปี 2562 ตัวเลขล่าสุดพบผู้ป่วยไข้หวัดใหญ่แล้วกว่า 175,000 ราย และมีผู้เสียชีวิตด้วยโรคดังกล่าวแล้ว 14 ราย อีกทั้งพบกลุ่มเสี่ยงในผู้สูงอายุ ผู้มีโรคประจำตัวเรื้อรัง เช่น เบาหวาน โรคหัวใจ ที่มีอาการรุนแรงจากโรคปอดอักเสบแทรกซ้อน ดังนั้น เพื่อเป็นการป้องกันโรคดังกล่าว สำนักงานประกันสังคมจึงขอแนะนำดูแลสุขภาพรับมือหน้าฝนว่า ควรดื่มน้ำเปล่าที่สุกแล้วในปริมาณที่เพียงพอ ไม่ควรกินน้ำแข็งหรือดื่มน้ำเย็นจัด กินอาหารที่ให้วิตามินสูงครบถ้วน พกร่มหรือเสื้อกันฝนไว้ตลอด เมื่อเปียกควรอาบน้ำสระผมทันที และควรกินยาดักไข้หากรู้สึกตัวอุ่นๆ ร้อนๆ หนาวๆ และหากเกิดเจ็บป่วยสามารถเข้ารับการรักษาพยาบาลในโรงพยาบาลตามสิทธิการรักษาพยาบาลที่ผู้ประกันตนเลือกไว้ โดยไม่เสียค่าใช้จ่าย กรณีหากเจ็บป่วยฉุกเฉินไม่สามารถเข้ารับการรักษาที่โรงพยาบาลตามสิทธิได้ สามารถเข้ารับการรักษาในโรงพยาบาลที่ใกล้ที่สุดก่อน หลังจากนั้น ญาติ หรือผู้ที่เกี่ยวข้อง ต้องรีบแจ้งให้โรงพยาบาลตามสิทธิฯ ทราบโดยด่วน เพื่อรับตัวไปรักษาต่อและรับผิดชอบค่าใช้จ่ายในการรักษาพยาบาล ส่วนค่ารักษาพยาบาลที่เกิดขึ้นก่อนการแจ้งนั้น สำนักงานประกันสังคมจะรับผิดชอบค่าใช้จ่าย ภายใน 72 ชั่วโมงแรก ตามหลักเกณฑ์และอัตราที่กำหนด กรณีสำรองจ่ายค่ารักษาไปก่อนสามารถเบิกคืนจากสำนักงานประกันสังคมได้  เลขาธิการสำนักงานประกันสังคม กล่าวต่อไปว่า ได้กำชับหน่วยงานและสถานพยาบาลที่ให้บริการในระบบประกันสังคมทั่วประเทศ แนะนำสิทธิประโยชน์ พร้อมดูแลผู้ประกันตนเต็มที่ หากมีข้อสงสัยสอบถามข้อมูลเพิ่มเติมได้ที่สำนักงานประกันสังคมกรุงเทพมหานครพื้นที่/จังหวัด/สาขาทั่วประเทศที่สะดวก หรือโทร 1506 ตลอด 24 ชั่วโมง